
Προς: τα μέλη του Συλλόγου, ΔΟΕ, Συλλόγους Εκπ/κών  Π.Ε.,  στην Διεύθυνση Α’ Αθήνας, συντονιστές σχολικής και προσχολικής αγωγής της περιοχής μας
Θέμα: Oδηγίες-βήματα για την αποτροπή της ατομικής αξιολόγησης


Τη στιγμή που για μια ακόμη χρονιά με ευθύνη ΥΠΑΙΘΑ και διοίκησης σχολεία, εκπαιδευτικοί, μαθητές/τριες και γονείς έρχονται αντιμέτωποι με κενά, ελλείψεις εκπαιδευτικών, πετσόκομμα της ειδικής αγωγής, ταβάνια που πέφτουν σε κεφάλια, απαξίωση και εμπαιγμό, οι αξιολογητές δεν ντρέπονται να πιάσουν δουλειά. Μάλιστα ξεκίνησαν να απευθύνονται (ακόμη και εκτός ωραρίου, στα προσωπικά τους τηλέφωνα) για μια ακόμη φορά σε εκπαιδευτικούς που έχουν δηλώσει πολλές φορές με το ονοματεπώνυμό τους τη συμμετοχή τους στην απεργία αποχή και έχουν ήδη παραπεμφθεί παράνομα σε πειθαρχικό.  
Ποτέ και πουθενά! Οι αξιολογητές/τριες είναι ανεπιθύμητοι στα σχολεία μας! Η αξιολόγηση, η διάλυση του δημόσιου σχολείου και των εργασιακών μας δικαιωμάτων δεν θα προχωρήσουν. Όχι στη δική μας βάρδια! Όσες απειλές κι αν δεχτούμε, όσα mail κι αν μας στείλουν, όσες φορές κι αν μας πάρουν τηλέφωνο, οι επιθεωρητές θα μας βρουν απέναντί τους συλλογικά, μαζικά, αταλάντευτα.
Οδηγίες-Βήματα 

Σχετικά με την αξιολόγηση των νεοδιόριστων σε όλα τα στάδια της αξιολόγησης (Α1,Α2,Β)
· Δεν αναρτούμε ηλεκτρονικό ατομικό φάκελο στην ψηφιακή πλατφόρμα. 
· Δεν απαντάμε στο μήνυμα που μας έρχεται από τη Διεύθυνση Εκπαίδευσης.
· Όταν ο/η συντονιστής/τρια ή ο/η διευθυντής/τρια του σχολείου μας στείλει προσωπική πρόσκληση με συγκεκριμένη ώρα και μέρα για το προκαταρκτικό ραντεβού, απαντάμε με mail με τη δήλωση Απεργίας Αποχής (ολομέλεια προέδρων και Αριστοτέλη) και τον αριθμό πρωτοκόλλων τους.
Συγκεκριμένα απαντάμε:
«Με την παρούσα, με Α.Π. …………………… δηλώνω ότι, συμμετέχω στην απεργία-αποχή που έχει προκηρυχθεί από την Ολομέλεια των Προέδρων της ΔΟΕ την 1-4-2024, καθώς και με την Α.Π. ………………………………… συμμετέχω στην Απεργία Αποχή από την ατομική αξιολόγηση που έχει προκηρύξει ο Σύλλογος ΠΕ "Αριστοτέλης" στις 20/3/2024 από κάθε ενέργεια που συνδέεται με το σύστημα αξιολόγησης, το οποίο προωθείται εκ μέρους του Υπουργείου Παιδείας και Θρησκευμάτων, και πιο συγκεκριμένα από τις διαδικασίες που προβλέπονται από τον νόμο 4823/2, καθώς και από την Υπουργική Απόφαση 9950/ΓΔ5 ΦΕΚ 388/27-1-2023 «Ρύθμιση ειδικότερων και λεπτομερειακών θεμάτων σχετικά με την αξιολόγηση των εκπαιδευτικών και των μελών Ειδικού Εκπαιδευτικού Προσωπικού και Ειδικού Βοηθητικού Προσωπικού της πρωτοβάθμιας και δευτεροβάθμιας εκπαίδευσης, καθώς και τη διαδικασία διενέργειάς της».
· Δεν υπογράφουμε μονομερές πρακτικό, ούτε υπογράφουμε ότι «έλαβα γνώση», καθώς τα πρακτικά δεν είναι εγκύκλιοι για να υπογραφεί τέτοια δήλωση.
· Σε περίπτωση που ο/η συντονιστής/τρια ή ο/η διευθυντής/τρια ορίσει παρακολούθηση διδασκαλίας, ενώ έχουμε δηλώσει  απεργία αποχή, συμμετέχουμε στις στάσεις εργασίας που έχει κηρύξει το Δ.Σ. της Δ.Ο.Ε. και ο Αριστοτέλης προκειμένου να είναι καλυμμένοι όλοι/όλες οι συνάδελφοι από κάθε άλλη διαδικασία της ατομικής αξιολόγησης που προβλέπεται εντός διδακτικού ωραρίου (π.χ. δειγματικές διδασκαλίες). Η συμμετοχή στην Απεργία  Αποχή  από την ατομική αξιολόγηση θωρακίζει την/τον εκπαιδευτικό να αρνηθεί τα εξωδιδακτικά καθήκοντα που απορρέουν από αυτή και η στάση εργασίας από την παρακολούθηση του μαθήματός του. 
· Αν οι  συντονιστές/τριες ή διευθυντές/τριες επιχειρήσουν κρυφά από τον σύλλογο διδασκόντων να κάνουν παρακολούθηση στην τάξη δεν αδιαφορούμε.  Το σχολείο είναι δημόσιο και επομένως όλες οι δραστηριότητες που διαπερνούν τη λειτουργία του,  πρέπει να είναι σε γνώση όλων των μελών του συλλόγου διδασκόντων. Δηλώνουμε ότι δεν διαπραγματευόμαστε το δικαίωμά μας να γνωρίζουμε τι γίνεται μέσα στα σχολεία μας, αλλά και να αντιστεκόμαστε απέναντι στην αντιδραστική πολιτική που καταργεί θεμελιώδη εργασιακά, παιδαγωγικά, μορφωτικά και συνδικαλιστικά δικαιώματα και κατακτήσεις. Το σωματείο και οι σύλλογοι διδασκόντων  υπερασπίζουμε τις συλλογικές μας αποφάσεις. 
· Επισημαίνουμε ότι σε κάθε περίπτωση και σε οποιαδήποτε χρονική στιγμή και φάση της διαδικασίας, ακόμα και αν έχουμε αναρτήσει ηλεκτρονικό φάκελο, ακόμα και αν έχουμε κανονίσει ή και προχωρήσει σε συνάντηση με τον/την αξιολογητή /τρια , μπορούμε να υπογράψουμε τη δήλωση συμμετοχής στην απεργία αποχή και να σταματήσει η διαδικασία. 
· Για οποιαδήποτε απορία, επικοινωνείτε με τον σύλλογο. Ενημερώνουμε άμεσα το σωματείο για όποιο πρόβλημα προκύψει ή ενδεχόμενο αυθαιρεσίας απέναντι στα συλλογικά μας δικαιώματα.
Υπενθυμίζουμε ότι:
· για την ατομική αξιολόγηση, είναι σε ισχύ η απεργία – αποχή που κήρυξε η ολομέλεια προέδρων της Δ.Ο.Ε. (1/4/2024), και με σχετικές αποφάσεις από τις ΓΣ αντιπροσώπων με πρόσφατη την 95η ΓΣ (Ιούνιος 2026), καθώς και η απεργία αποχή που έχει προκηρύξει ο Σύλλογός μας (20/3/2024) και επαναβεβαίωσε η πρόσφατη ΓΣ (22/9/2026). Να σημειώσουμε ότι καμία από τις δύο κηρυγμένες απεργίες (ολομέλεια προέδρων και Αριστοτέλη) δεν έχει πάει η κυβέρνηση στα δικαστήρια. Με βάση αυτό, βρίσκονται σε ισχύ οι δηλώσεις συμμετοχής στην απεργία-αποχή που έχουν υπογραφεί από την προηγούμενη χρονιά και καλύπτουν τους/τις συναδέλφους από κάθε εξωδιδακτικό καθήκον σχετικά με την ατομική αξιολόγηση. Νέες δηλώσεις συμμετοχής στην Απεργία-Αποχή και πρωτοκόλλησή τους στο πρωτόκολλο του σχολείου, χρειάζεται να υπογράψουν και να πρωτοκολλήσουν μόνο όσες/όσοι εκπαιδευτικοί δεν είχαν υπογράψει την περσινή σχολική χρονιά και όσες/όσοι άλλαξαν σχολείο λόγω μετάθεσης, απόσπασης, νέας τοποθέτησης αναπληρωτ(ρι)ων. Αυτό φυσικά, δεν εμποδίζει τους/τις εκπ/κούς που έχουν υπογράψει τα προηγούμενα χρόνια και βρίσκονται στο ίδιο σχολείο, αν το επιθυμούν να υπογράψουν και να πρωτοκολλήσουν ξανά, χωρίς όμως να είναι απαραίτητο.
· η απεργία αποχή συνιστά απολύτως νόμιμη, συνταγματικά κατοχυρωμένη μορφή συνδικαλιστικής δράσης, αναγνωριζόμενη ως μορφή απεργίας η οποία καλύπτει όλους/όλες από κάθε πειθαρχική ευθύνη. Η δήλωση συμμετοχής στην απεργία αποχή θωρακίζει τους/τις εκπαιδευτικούς με την κάλυψη που προσφέρει η συμμετοχή σε μια νομικά κατοχυρωμένη συνδικαλιστική μορφή πάλης.
· η απεργία – αποχή καλύπτει σε όλες τις φάσεις τις συναδέλφισσες νεοδιόριστες και τους συναδέλφους νεοδιόριστους από όλα τα εξωδιδακτικά καθήκοντα που σχετίζονται με την ατομική αξιολόγηση του σταδίου Α1, Α2 και Β, όπως και από τη συνάντηση με τον/την αξιολογητή/τρια, την ενημέρωσης της Ψηφιακής Πλατφόρμας, την κατάθεση έκθεσης ατομικής αυτοαξιολόγησης κλπ.
· οι στάσεις εργασίας που έχει κηρύξει το ΔΣ της ΔΟΕ και ο Αριστοτέλης ισχύουν και καλύπτουν τις/τους εκπαιδευτικούς για την παρατήρηση της διδασκαλίας από τον/την συντονιστή, διευθυντή/ντρια,.
Καμία μόνη, κανένας μόνος απέναντι στους αξιολογητές!
Όλες και όλοι μαζί θα μπούμε φραγμός στη διάλυση του δημόσιου σχολείου! 
Όλες και όλοι στην απεργία στις 21 Οκτώβρη!

Η πρόεδρος                                      ο γραμματέας

                                      Τάσσου Δήμητρα                           Μαρούτας Γιάννης
